Onnie se lyk langs motor gevindArgieffoto ŉ Verdagte sal na verwagting Woensdag in die Bultfontein-landdroshof in die Vrystaat verskyn in verband met die moord op ŉ plaaslike hoërskoolonderwyser. Kapt. Stephen Thakeng, polisiewoordvoerder, het gesê die 38-jarige verdagte is in hegtenis geneem in verband met die moord op Caroline Mzinyathe (26), ŉ onderwyser aan Rainbow High School in Bultfontein. “Die slagoffer het oor die naweek met haar motor van Wesselsbron na Bultfontein gery en ŉ rygeleentheid aan twee mense gegee. Haar liggaam is Sondag om 19:10 langs haar motor langs die pad tussen dié twee dorpe gekry. Sy het agt steekwonde aan haar liggaam gehad,” het Thakeng gesê. Volgens Thakeng was die slagoffer se selfoon vermis en het die polisie ŉ saak van moord ondersoek. “Ná ŉ deeglike ondersoek deur sers. Tshabalala en kapt. Dichechane is die polisie na ŉ huis in Monyakeng buite Wesselsbron gelei waar die selfoon van die oorledene en klere met bloedvlekke in die besit van die verdagte gevind is.” Die man is op die plek in hegtenis geneem op aanklag van moord. Lt.kol. Harry Lekitlane, stasiebevelvoerder van die Bultfontein-polisie, het die beamptes wat die saak ondersoek geloof vir die inhegtenisneming. Lekitlane het motoriste gemaan om nooit ŉ rygeleentheid aan vreemdelinge te gee nie.